CELEX: 
Language: lt
Date: 2017-12-13 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl Šri Lankos, Trinidado ir Tobago ir Tuniso įtraukimo į priedo I punkto lentelę iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2015 m. gegužės 20 d. priimta nauja kovos su pinigų plovimu ir teroristų finansavimu sistema. Naująsias taisykles sudaro: 
            
            
               a)
                     Direktyva (ES) 2015/849 dėl finansų sistemos naudojimo pinigų plovimui ar teroristų finansavimui prevencijos (toliau – Direktyva) ir 
            
            
               b)
                     Reglamentas (ES) 2015/847 dėl informacijos, teikiamos pervedant lėšas (toliau – Lėšų pervedimo reglamentas). 
            
            
               Šioje srityje naujosios taisyklės sudaro modernią ir nuoseklią sistemą ir atitinka šiuo metu galiojančius tarptautinius standartus ir rekomendacijas, daugiausia tuos, kuriuos paskelbė Finansinių veiksmų darbo grupė (toliau – FATF).
            
            
               Pagal Direktyvos 9 straipsnio 1 dalį, siekiant apsaugoti tinkamą vidaus rinkos veikimą, turi būti nustatytos trečiųjų valstybių jurisdikcijos, kurių nacionaliniai kovos su pinigų plovimu ir teroristų finansavimu režimai turi strateginių trūkumų, dėl kurių Sąjungos finansų sistemai kyla didelių grėsmių (toliau – didelės rizikos trečiosios valstybės). Direktyvos 9 straipsnio 2 dalimi Komisijai suteikiami įgaliojimai priimti deleguotuosius aktus, kuriais nustatomos tos didelės rizikos trečiosios valstybės, atsižvelgiant į strateginius trūkumus, ir išdėstomi kriterijai, kuriais turi būti grindžiamas Komisijos vykdomas vertinimas. Atsižvelgiant į tai, Direktyvos 18 straipsnio 1 dalimi reikalaujama, kad įpareigotieji subjektai, užmegzdami verslo santykius ar vykdydami sandorius su fiziniais ar juridiniais asmenimis, įsisteigusiais išvardytose valstybėse, taikytų sustiprinto deramo klientų tikrinimo priemones. 
            
            
               2016 m. liepos 14 d. Europos Komisija priėmė Deleguotąjį reglamentą (ES) 2016/1675, kuriuo nustatė trečiąsias valstybes, kurių kovos su pinigų plovimu ir teroristų finansavimu režimai turi strateginių trūkumų, keliančių didelę grėsmę Sąjungos finansų sistemai. 
            
            
               Komisija šiuo metu kuria naują didelės rizikos trečiųjų valstybių nustatymo metodiką, kuri siekiant nustatyti jurisdikcijas, kurių kovos su pinigų plovimu ir teroristų finansavimu režimai turi strateginių trūkumų, grindžiama ne tik išorės informacijos šaltiniais. Remiantis šia metodika bus patikslintas vertinimo procesas, įtraukimo į sąrašus kriterijai ir tolesnių veiksmų procedūra (įskaitant valstybių narių ekspertų veiklą ir bendradarbiavimą su Europos Parlamentu viso proceso metu). Kai tik bus nustatyti 9 straipsnyje nurodyti įtraukimo į sąrašą kriterijai, dėl kurių šiuo metu tariamasi, į šios metodikos rengimo procesą Komisija įtrauks Europos Parlamentą ir Tarybą. Kol 9 straipsnis dar nėra galutinai pakeistas, Komisija, atlikdama vertinimą pagal naująją metodiką, įsipareigoja apsvarstyti atitinkamus kovos su pinigų plovimu ir teroristų finansavimu kriterijus, įskaitant prieigą ir keitimąsi informacija apie tikruosius savininkus. Komisija, vadovaudamasi veiksmų planu, kurį Europos Parlamentui pateikė 2017 m. birželio 29 d., iki 2018 m. pabaigos tikisi priimti naująja metodika pagrįstą deleguotąjį reglamentą.
            
            
               Kol Komisija nebaigs vertinimo pagal naują metodiką, sąrašas turi būti toliau atnaujinamas siekiant užtikrinti, kad trečiosioms valstybėms, kurios tarptautiniu lygiu pripažintos didelės rizikos, būtų taikomos ES taisyklės. Kaip pažymėta Direktyvos 28 konstatuojamojoje dalyje, dėl kintančio pinigų plovimo ir teroristų finansavimo grėsmių pobūdžio, kuriam kisti padeda nuolatinė technologijų ir nusikaltėlių turimų priemonių raida, reikia greitai ir nuolat pritaikyti teisinės sistemos nuostatas, susijusias su didelės rizikos trečiosiomis valstybėmis, kad būtų veiksmingai mažinama esama rizika ir užkertamas kelias atsirasti naujai rizikai. Įvertinus finansų sistemos integracijos lygį, jeigu ES į savo sąrašą neįtrauktų FATF nustatytų didelės rizikos jurisdikcijų, vidaus rinka susidurtų su didele pinigų plovimo ir teroristų finansavimo rizika. Be to, ES kovos su pinigų plovimu ir teroristų finansavimu sistema neatitiktų tarptautinių reikalavimų ir trukdytų ES skatinti bendrą požiūrį į didelės rizikos valstybes. 
            
            
               Vadovaujantis atsargumo principu, kol vertinimų nebus galima atlikti pagal naują metodiką, į sąrašą tikslinga įtraukti kitas trečiąsias valstybes, atitinkančias kriterijus, nustatytus Direktyvos 9 straipsnio 2 dalyje, o kai pagal naują metodiką bus atliktas vertinimas, sąrašą reikėtų patikslinti atsižvelgiant į trečiąsias valstybes, kurios strateginių trūkumų šalinimo srityje padarė pažangos. Todėl Komisija nutarė kol kas neišbraukti Gajanos, Laoso Liaudies Demokratinės Respublikos, Afganistano ir Ugandos, nes turi būti atliktas papildomas vertinimas pagal naują metodiką. Laikantis atsargumo principo Gajanai, Laoso Liaudies Demokratinei Respublikai, Afganistanui ir Ugandai ir toliau bus taikomos sustiprinto deramo tikrinimo priemonės.
            
            
            
               A. Didelės rizikos trečiųjų valstybių įtraukimas į sąrašą
            
            
               Komisija atitinkamai atsižvelgė į naujausius FATF viešus pareiškimus, FATF dokumentus („Improving Global AML/CFT Compliance: on-going process“), FATF ataskaitas dėl Tarptautinio bendradarbiavimo priežiūros ir tarpusavio vertinimo, kurį pagal Direktyvos 9 straipsnio 4 dalį atliko FATF ir FATF pobūdžio regioninės organizacijos dėl atskirų trečiųjų valstybių keliamos rizikos, ataskaitas. Visų pirma ji apsvarstė FATF 29-ojo plenarinio posėdžio išvadas ir FATF nustatytas didelės rizikos valstybes
                  1
               . Šiuo atveju buvo nustatyta, kad Šri Lankos, Trinidado ir Tobago ir Tuniso kovos su pinigų plovimu ir teroristų finansavimu režimai turi strateginių trūkumų.
            
            
               Remdamasi šiais informacijos šaltiniais, Komisija mano, kad Šri Lanka, Trinidadas ir Tobagas ir Tunisas atitinka Direktyvos 9 straipsnio 2 dalyje nustatytus kriterijus. Todėl Šri Lanka, Trinidadas ir Tobagas ir Tunisas turėtų būti įtraukti į trečiųjų valstybių sąrašą, kurių nacionaliniai kovos su pinigų plovimu ir teroristų finansavimu režimai turi strateginių trūkumų, keliančių didelę grėsmę Sąjungos finansų sistemai. Todėl šios šalys turėtų būti įtrauktos į Direktyvos 9 straipsnyje numatytą deleguotąjį aktą. 
            
            
               Šri Lanka, Trinidadas ir Tobagas ir Tunisas prisiėmė raštišką aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą, kad būtų įvykdyti Direktyvoje (ES) 2015/849 nustatyti reikalavimai. Komisija palankiai vertina šį įsipareigojimą ir ragina šias šalis operatyviai per nustatytą laikotarpį užbaigti veiksmų planų įgyvendinimą. Šio veiksmų plano vykdymas bus atidžiai stebimas. Siekiant atsižvelgti į šių didelės rizikos trečiųjų valstybių parodyto įsipareigojimo pagal FATF rekomendacijas pašalinti nustatytus trūkumus tvirtumą, jos yra įtraukiamos į atitinkamą deleguotojo akto priedo skirsnį.
            
            
               B. Pasekmė
            
            
               Vadovaujantis Direktyvos (ES) 2015/849 18 straipsniu, visų valstybių narių įpareigotieji subjektai privalės taikyti sustiprinto deramo klientų tikrinimo priemones fiziniams ar juridiniams asmenims, įsteigtiems didelės rizikos trečiosiose valstybėse, nustatytose Deleguotajame reglamente (ES) 2016/1675. 
            
            
         
         
            
               2.KONSULTACIJOS PRIEŠ PRIIMANT AKTĄ
            
            
               Komisija nerengė viešų konsultacijų.
            
            
               2017 m. lapkričio 22 d. dėl deleguotojo akto projekto rašytine procedūra buvo pasikonsultuota su kovos su pinigų plovimu ir teroristų finansavimu ekspertų grupe.
            
            
               3.DELEGUOTOJO AKTO TEISINIAI ASPEKTAI
            
            
               Šiuo deleguotuoju aktu iš dalies keičiamas didelės rizikos trečiųjų valstybių sąrašas, anksčiau patvirtintas Deleguotuoju reglamentu (ES) 2016/1675.
            
            
               Teisinis sąrašo paskelbimo poveikis nustatytas pagrindiniu teisės aktu – Direktyva (ES) 2015/849. 
            
            
               Tiesioginė sąrašo sudarymo pasekmė yra ta, kad visų valstybių narių įpareigotieji subjektai, vykdydami veiklą su fiziniais ar juridiniais asmenimis, įsisteigusiais didelės rizikos trečiosiose valstybėse, privalės taikyti sustiprinto deramo klientų tikrinimo priemones pagal Direktyvos 18 straipsnį. Todėl tokie įpareigojimai taip pat taikomi į priedą įtrauktoms šalims, t. y. Šri Lankai, Trinidadui ir Tobagui ir Tunisui. 
            
            
            
               KOMISIJOS DELEGUOTASIS REGLAMENTAS (ES) …/...
            
            
               2017 12 13
            
            
               kuriuo dėl Šri Lankos, Trinidado ir Tobago ir Tuniso įtraukimo į priedo I punkto lentelę iš dalies keičiamas Deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849
            
            
                (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2015 m. gegužės 20 d. Europos Parlamento ir Tarybos direktyvą (ES) 2015/849 dėl finansų sistemos naudojimo pinigų plovimui ar teroristų finansavimui prevencijos, kuria iš dalies keičiamas Europos Parlamento ir Tarybos reglamentas (ES) Nr. 648/2012 ir panaikinama Europos Parlamento ir Tarybos direktyva 2005/60/EB bei Komisijos direktyva 2006/70/EB
                  2
               , ypač į jos 9 straipsnio 2 dalį,
            
            
               kadangi:
            
            
               (1)Sąjunga turi užtikrinti veiksmingą savo finansinės sistemos vientisumo ir tinkamo veikimo apsaugą ir vidaus rinkos apsaugą nuo pinigų plovimo ir teroristų finansavimo. Todėl Direktyva (ES) 2015/849 nustatyta, kad Komisija turėtų nustatyti didelės rizikos trečiąsias valstybes, kurių kovos su pinigų plovimu ir teroristų finansavimo režimai turi strateginių trūkumų, keliančių didelę grėsmę Sąjungos finansinei sistemai;
            
            
               (2)Komisija turėtų tinkamu laiku peržiūrėti Deleguotajame reglamente (ES) 2016/1675
                  3
                pateiktą didelės rizikos trečiųjų valstybių sąrašą, atsižvelgdama į tų didelės rizikos trečiųjų valstybių pasiektą pažangą šalinant strateginius jų kovos su pinigų plovimu ir teroristų finansavimu režimo trūkumus. Vertindama Komisija turėtų atsižvelgti į naują informaciją, gautą iš tarptautinių organizacijų ir standartus nustatančių subjektų, tokių kaip Finansinių veiksmų darbo grupė (FATF). Atsižvelgdama į šią informaciją, Komisija turėtų taip pat nustatyti papildomas didelės rizikos trečiąsias valstybes, kurių kovos su pinigų plovimu ir teroristų finansavimo režimai turi strateginių trūkumų;
            
            
               (3)vadovaudamasi Direktyva (ES) 2015/849 nustatytais kriterijais, Komisija atsižvelgė į naujausią prieinamą informaciją, visų pirma į naujausius FATF viešus pareiškimus ir FATF dokumentą „Improving Global AML/CFT Compliance: ongoing process“ ir FATF ataskaitas dėl Tarptautinio bendradarbiavimo priežiūros grupės, susijusias su atskirų trečiųjų valstybių keliama rizika pagal Direktyvos (ES) 2015/849 9 straipsnio 4 dalį; 
            
            
               (4)FATF nustatė, kad Šri Lankos, Trinidado ir Tobago ir Tuniso kovos su pinigų plovimu ir teroristų finansavimu režimai turi strateginių trūkumų, keliančių didelę grėsmę tarptautinei finansų sistemai, tad kartu su FATF jie parengė veiksmų planą; 
            
         
         
            
               (5)todėl, atsižvelgdama į aukštą tarptautinės finansų sistemos integracijos lygį, glaudų rinkos dalyvių ryšį, didelį skaičių tarpvalstybinių sandorių dėl pinigų pervedimo į Sąjungą arba iš jos, taip pat į rinkos atvėrimo laipsnį, Komisija mano, kad bet kokia kovos su pinigų plovimu ir teroristų finansavimu grėsmė, keliama tarptautinei finansų sistemai taip pat yra grėsmė ir ES finansų sistemai;
            
            
               (6)remiantis naujausia aktualia informacija Komisijos atliktos analizės išvada yra ta, kad Šri Lanka, Trinidadas ir Tobagas ir Tunisas turėtų būti laikomos trečiosiomis valstybėmis, kurių kovos su pinigų plovimu ir teroristų finansavimu režimai turi strateginių trūkumų, keliančių grėsmę Sąjungos finansų sistemai vadovaujantis Direktyvos (ES) 2015/849 9 straipsnyje nurodytais kriterijais. Tačiau šios valstybės prisiėmė raštišką aukšto lygio politinį įsipareigojimą pašalinti nustatytus trūkumus ir kartu su FATF parengė veiksmų planą, kuris padėtų įvykdyti Direktyvoje (ES) 2015/849 nustatytus reikalavimus. Komisija dar kartą įvertins šalių statusą, atsižvelgdama į pirmiau minėto įsipareigojimo įgyvendinimą;
            
            
               (7)todėl Deleguotasis reglamentas (ES) 2016/1675 turėtų būti iš dalies pakeistas,
            
            
            
               PRIĖMĖ ŠĮ REGLAMENTĄ:
            
            
            
               1 straipsnis
            
            
            
               Deleguotojo reglamento (ES) 2016/1675 priedo I punkto lentelė iš dalies keičiama taip:
            
            
            
                a) 
                     įterpiamos šios eilutės: 
            
            
               „
            
            
                     
                        11
                     
                  
                  
                     
                        Šri Lanka
                     
                  
               
                     
                        12
                     
                  
                  
                     
                        Trinidadas ir Tobagas
                     
                  
               
                     
                        13
                     
                  
                  
                     
                        Tunisas
                     
                  
               
               “
            
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2017 12 13
            
         
         
            
               
                     
                        Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                  .
               
               
                  
                     (2)
                  
                        OL L 141, 2015 6 5, p. 73.
               
               
                  
                     (3)
                  
                        2016 m. liepos 14 d. Komisijos deleguotasis reglamentas (ES) 2016/1675, kuriuo papildoma Europos Parlamento ir Tarybos direktyva (ES) 2015/849 nustatant strateginių trūkumų turinčias didelės rizikos trečiąsias valstybes (OL L 254, 2016 9 20, p. 1).